
ELŐTERJESZTÉS

a Képviselő-testület 2024. október 9-i nyilvános alakuló ülésére

Tárgy:
A Szentjakabfai Német Nemzetiségi Önkormányzata Képviselő-testület Szervezeti és Működési Szabályzatának elfogadása

Előterjesztő:

Hoffman Erika korelnök

Előkészítette:

dr. Varga Viktória jegyző

Tisztelt Képviselő–testület!

A Nemzeti Választási Bizottság által 2024. június 9. napjára kitűzött nemzetiségi önkormányzati választások eredményesen lezajlottak. A megalakuló képviselő-testület működésének alapdokumentuma a nemzetiségi önkormányzat Szervezeti és Működési Szabályzata, mely a testület jogszerű működését segíti elő.
A nemzetiségek jogairól szóló 2011. évi CLXXIX. törvény 88. § (1) bekezdésében meghatározottak szerint az alakuló ülésen a nemzetiségi önkormányzat megalkotja szervezeti és működési szabályzatát.

A törvény 92. § (4) bekezdés a) pontja és 113. §-a alapján a nemzetiségi önkormányzat képviselő-testülete minősített többséggel, át nem ruházható hatáskörében dönt szervezete és működése részletes szabályairól.

Kérem a Tisztelt Képviselő-testületet, hogy az előterjesztést megvitatni, a határozati javaslatot és a szervezeti működési szabályzatot elfogadni szíveskedjenek.

HATÁROZATI JAVASLAT

A Szentjakabfai Német Nemzetiségi Önkormányzat Képviselő-testülete a szervezeti és működési szabályzatát az előterjesztés melléklete szerinti formában és tartalommal elfogadja.

Szentantalfa, 2024. október 4.

  Hoffman Erika
                                                                                                                               korelnök

A SZENTJAKABFAI NÉMET NEMZETISÉGI ÖNKORMÁNYZAT KÉPVISELŐ-TESTÜLETÉNEK

/2024. (X.9.) SZNNÖ. határozata

A SZERVEZETI ÉS MŰKÖDÉSI SZABÁLYZATRÓL

A Szentjakabfai Német Nemzetiségi Önkormányzat Képviselő-testülete a nemzetiségek jogairól szóló 2011. évi CLXXIX. törvény (továbbiakban: Njtv.) 113. § a) pontjában kapott felhatalmazás alapján az alábbi Szervezeti és Működési Szabályzatot alkotja meg:

I. ÁLTALÁNOS RENDELKEZÉSEK

1. A nemzetiségi önkormányzat elnevezése: Szentjakabfai Német Nemzetiségi Önkormányzat.

2. A nemzetiségi önkormányzat német nyelvű elnevezése: Deutsche Gemeindeselbstverwaltung von Jakepfa

3. A nemzetiségi önkormányzat székhelye: 8272 Szentjakabfa, Fő u. 37.

4. A nemzetiségi önkormányzat elérhetősége: postacím: 8272 Szentjakabfa, Fő u. 37., e-mail: hivatal@szentantalfa.hu 

5. A nemzetiségi önkormányzat a nemzetiséghez tartozó választópolgárok által választott képviselőkből álló, jogi személyiséggel rendelkező, testületi formában működő szervezet.

6. A nemzetiségi önkormányzat szervei: a képviselő-testület, az elnök és az elnökhelyettes.

7. A képviselő-testület tagjainak száma: 3 fő. 

8. A nemzetiségi önkormányzat bizottsággal nem rendelkezik.

9. A nemzetiségi önkormányzat működése során a " Szentjakabfai Német Nemzetiségi Önkormányzat" feliratú körbélyegzőt használja. A bélyegző használatára a nemzetiségi önkormányzat elnöke jogosult.

10. A helyi önkormányzat a helyi nemzetiségi önkormányzat részére a Szentjakabfa Község Önkormányzata és a Szentjakabfai Német Nemzetiségi Önkormányzat által kötött megállapodás alapján biztosítja a nemzetiségi önkormányzat működéséhez szükséges feltételeket az alábbiak szerint:

a) a Nemzetiségi Önkormányzat részére – havonta igény szerint, de legalább harminckét órában - az önkormányzati feladat ellátáshoz szükséges tárgyi, technikai eszközökkel felszerelt helyiség ingyenes használatát a Faluházban és a Zánkai Közös Önkormányzati Hivatal Szentantalfai Kirendeltsége (a továbbiakban: Kirendeltség) hivatalos helyiségében biztosítja, a helyiség infrastruktúrájához kapcsolódó rezsiköltségeket és fenntartási költségeket viseli;

b) ingyenesen biztosítja a Nemzetiségi Önkormányzat üléseinek lebonyolításához, illetve közmeghallgatásaihoz, fórumaihoz szükséges helyiséget a Faluházban; továbbá lehetővé teszi a Nemzetiségi Önkormányzat részére a Faluházban a rendezvényeinek ingyenes megszervezését. A Faluház használatát előzetesen egyeztetni kell az elnöknek;

c) a Nemzetiségi Önkormányzat működéséhez (a testületi, tisztségviselői, képviselői feladatok ellátásához) szükséges tárgyi és személyi feltételeket a Kirendeltségen biztosítja; 

d)
a Kirendeltség gondoskodik a testületi ülések előkészítéséről (meghívók, előterjesztések), a hivatalos levelezés előkészítéséről, postázásáról, a testületi ülések jegyzőkönyveinek elkészítéséről, benyújtásáról;

e) a Kirendeltség köztisztviselői a testületi döntéseket és a tisztségviselők döntéseit előkészítik, a testületi és tisztségviselői döntéshozatalhoz kapcsolódó nyilvántartási, sokszorosítási, postázási feladatokat ellátják,

f) 
a Kirendeltség látja el a Nemzetiségi Önkormányzat működésével, gazdálkodásával kapcsolatos nyilvántartási, adatszolgáltatási, iratkezelési feladatokat;

g)
az a)-f) pontokban meghatározott feladatellátáshoz kapcsolódó költségeket a települési önkormányzat viseli a Nemzetiségi Önkormányzat tagja és tisztségviselője telefonhasználata költségeinek kivételével.

II. A NEMZETISÉGI ÖNKORMÁNYZAT FELADAT- ÉS HATÁSKÖRE

1. A nemzetiségi önkormányzati feladat- és hatáskörök a nemzetiségi önkormányzat testületét illetik meg, a nemzetiségi önkormányzatot az elnök képviseli.

2. A nemzetiségi önkormányzat át nem ruházható hatáskörében, minősített többséggel határozza meg törvényes működése feltételeit, így szervezete és működése részletes szabályait, a nemzetiségi önkormányzat elnevezését, jelképeit, az általa képviselt nemzetiség ünnepeit. A működési feltételekkel kapcsolatos feladatokat a Njtv. 113. §-a határozza meg.

3. A nemzetiségi önkormányzat kötelező közfeladatot lát el. Ezeket a közfeladatokat a Njtv. 115. §-a tartalmazza.

4. A nemzetiségi önkormányzat – a rendelkezésre álló források keretei között – önként vállalt közfeladatot is elláthat.

5. A nemzetiségi önkormányzat testülete a feladat- és hatáskörét az elnökre átruházhatja. Az átruházott hatáskör tekintetében utasítást adhat a hatáskör gyakorlásához, és e hatáskört visszavonhatja. Az átruházott hatáskör tovább nem ruházható át.

6. A nemzetiségi önkormányzat át nem ruházható hatásköreit a Njtv. 114. §-a tartalmazza.

7. A képviselő-testület átruházott hatáskört nem állapít meg.

III. A NEMZETISÉGI ÖNKORMÁNYZAT MŰKÖDÉSE

1. A testület ülése

1. A nemzetiségi önkormányzat évente legalább 4 ülést tart.

2. A nemzetiségi önkormányzat képviselő-testülete ülését az elnök írásbeli meghívóval, elektronikus úton hívja össze a nemzetiségi önkormányzat székhelyére. A képviselő-testület indokolt esetben kihelyezett ülést tarthat.

3. Az ülést össze kell hívni a Njtv. 89. §-ában meghatározott esetekben.

4. Az ülést az elnök, akadályoztatása esetén az elnökhelyettes hívja össze és vezeti.

5. A testület ülése nyilvános.

6. A testületi ülésen a képviselő-testület a magyar nyelvet használja.

7. A testület zárt ülést tart vagy tarthat a Njtv. 91. §-ában meghatározott esetekben.

8. A meghívónak tartalmaznia kell az ülés helyét, idejét és kezdési időpontját, a napirendi pontok megjelölését és az előterjesztő nevét.

9. Az ülés meghívóját és az előterjesztéseket úgy kell megküldeni a képviselőknek, valamint a tanácskozási joggal meghívottaknak, hogy azt az ülés előtt legalább 3 nappal megkapják.

10. Halasztást nem tűrő esetben az elnök rendkívüli ülést hívhat össze. A rendkívüli ülés összehívására vonatkozó meghívóban meg kell jelölni az ülés tervezett napirendjét.

11. A helyi nemzetiségi önkormányzat testülete évente legalább egyszer közmeghallgatást tart.

12. A képviselő-testület ülésére meg kel hívni:

a) a helyi nemzetiségi önkormányzati képviselőket,

b) a települési önkormányzat polgármesterét,

c) a települési önkormányzat jegyzőjét,

d) a Hivatal napirenddel érintett köztisztviselőjét,

e) az elnök által esetenként megjelölt személyeket.

2. A napirendi pontok előterjesztése

1. 
A képviselő-testület elé kerülő előterjesztések kidolgozásakor figyelembe kell venni a hatályos jogi szabályozást, és tartalmaznia kell a témakör tárgyilagos elemzését.

2. 
A nemzetiségi önkormányzat képviselő testülete elé előterjesztést nyújthat be:

a) az elnök,

b) az elnökhelyettes,

c) a képviselők

d) a jegyző.

3. 
Az előterjesztés két részből áll:

a) Vizsgálati és elemző részből, melyben pontosan meg kell határozni a napirendi pont tárgyát, a javasolt döntés indokait, valamint mindazon körülményeket és összefüggéseket, amelyek indokolják a meghozandó döntést.

b) Határozati javaslatból, melyben egyértelműen meg kell fogalmazni a rendelkező részt, az esetleges alternatív döntési javaslatokat, a végrehajtásért felelős szerv vagy személy megnevezését és a konkrét végrehajtási határidőt.

4. 
Sürgősségi indítvány a sürgősség tényének rövid indokolásával legkésőbb az ülést megelőző napon 12.00 óráig nyújtható be az elnöknél.

5. 
A sürgősségi indítványt – elfogadás esetén – első napirendként tárgyalja a képviselő-testület. Ha a sürgősséget nem ismeri el, dönt arról is, hogy az ügyet tárgyalja-e a következő ülés napirendi pontjai között.

3. Tanácskozási rend

1. 
A képviselő-testület ülésének napirendjére a kiküldött meghívóban az elnök tesz javaslatot, a meghívó szerinti napirendi javaslattól a sorrend tekintetében eltérhet, a napirendi javaslatot kiegészítheti.

2.
A képviselő-testület tagja kezdeményezheti a napirendek sorrendjének megváltoztatását, szóbeli előterjesztésként tárgyalható ügy napirendi felvétel, napirendek összevont tárgyalását, egyes ügyek napirendről való levételét.

3. 
Az elnök feladata a képviselő-testület ülésének vezetésével kapcsolatosan:

a) megállapítja, hogy a képviselő-testület határozatképes-e,

b) határozatképesség esetén megnyitja az ülést,

c) ismerteti a sürgősségi indítványokat,

d) előterjeszti a napirendi javaslatot,

e) napirendi pontonként megnyitja, vezeti és összefoglalja a vitát, figyelemmel kíséri a határozatképességet,

f)      napirendi pontonként szavazásra bocsátja a határozati javaslatokat,

g) biztosítja a képviselők bejelentési és interpellációs jogának gyakorlását,

h) biztosítja az ülés zavartalan rendjét,
i)      berekeszti az ülést.

4. Tanácskozási rend:

a) az elnök előterjeszti a napirendi javaslatot, valamint az indítványokat és a sürgősségi indítványokat,

b) a testület a napirendről alakszerű határozat nélkül dönt,

c) az elnök javaslatára a képviselők közül a képviselő-testület egyszerű szótöbbséggel jegyzőkönyv-hitelesítőt választ,

d) az elnök napirendi pontonként külön-külön vitát nyit,

e) szóbeli kiegészítést követően a kérdésekre és a hozzászólásokra kerül sor, az elhangzott kérdésekre rövid választ kell adni,

f) a vita lezárására és a hozzászólások időtartamának korlátozására bármely képviselő javaslatot tehet, melyről a testület vita nélkül határoz,

g) az elnök először a vitában elhangzott módosító és kiegészítő javaslatokat, majd az előterjesztésben szereplő határozati javaslatot teszi fel szavazásra,

h) a képviselők igen vagy nem szavazattal vesznek részt a szavazáson, vagy tartózkodnak a szavazástól,

i) a napirendi pontok megtárgyalása után kérdésekre, bejelentésekre, interpellációkra kerülhet sor,

j) az elnök tájékoztatást ad az előző ülés óta végzett tevékenységéről, ezt követően az elnök az ülést berekeszti.

5. A képviselő-testület az ülés vezetése körében felhatalmazza az elnököt a következő intézkedések megtételére:

a)
felhívja a hozzászólót, hogy csak a tárggyal kapcsolatban tegye meg észrevételét, javaslatát, attól ne térjen el,

b)
figyelmezteti a hozzászólót az üléshez nem illő, másokat sértő kijelentésektől való tartózkodásra,

c)
rendre utasíthatja, vagy kiutasíthatja azt a hallgatóság köréből, aki a képviselő-testületi üléshez méltatlan magatartást tanúsít,

d)
kezdeményezheti a vita lezárását,

e)
szünetet rendelhet el,

f)
megvonhatja a szót.

6. Az elnöknek a rendfenntartás érdekében tett intézkedései ellen felszólalni, azokat visszautasítani, velük vitába szállni nem lehet.

4. A döntéshozatal szabályai

1. A nemzetiségi önkormányzat testülete akkor határozatképes, ha a nemzetiségi önkormányzati képviselők több mint fele jelen van.

2. Határozatképtelenség miatt elnapolt ülést az elnök 8 napon belül köteles összehívni.

3. A nemzetiségi önkormányzat döntéshozatalából kizárható az, akit, vagy akinek a hozzátartozóját az ügy személyesen érinti. A kizárásra vonatkozó szabályokat a Njtv. 94. §-a tartalmazza.

4. A javaslat elfogadásához

a) egyszerű többséget igénylő döntés esetén a döntéshozatalnál jelenlévő,

b) minősített többséget igénylő döntés esetén a megválasztott 

képviselők több mint a felének az igen szavazata szükséges.

5. A képviselő-testület egyszerű szótöbbséggel hozza meg a döntését.

6. A képviselő-testület minősített többséggel meghozott döntése szükséges a Njtv. 92. § (4) bekezdésében felsorolt esetekben.

7. A testület határozatait nyílt szavazással hozza.

8. A szavazás kézfelemeléssel történik, szavazás közben a szavazást indokolni nem lehet.
9. Az elnök név szerinti szavazást rendel el a jelenlévő képviselők több mint felének kezdeményezésére. Név szerinti szavazás esetén a jegyző egyenként olvassa a nemzetiségi képviselők nevét, akik nevük felolvasásakor „igen”-nel vagy „nem”-mel szavaznak, illetőleg tartózkodnak a szavazástól.

10. Az elnök megállapítja a szavazás eredményét.
5. A jegyzőkönyv

1. A testület üléséről magyar nyelven jegyzőkönyvet kell készíteni.

2. A jegyzőkönyv tartalmazza az Njtv. 95. § (2) bekezdésében meghatározottakat.

3. A jegyzőkönyvet az ülést levezető elnök és a képviselő-testület által a képviselők közül kijelölt jegyzőkönyv-hitelesítő írja alá.

4. A helyi nemzetiségi önkormányzat elnöke a jegyzőkönyvet az ülést követő 15 napon belül megküldi a vármegyei kormányhivatalnak, valamint a helyi önkormányzat által az Njtv. 80. § szerinti megállapodásban megjelölt személyeknek (jegyző vagy megbízottja).

5. A jegyzőkönyvet egy eredeti példányban kell elkészíteni, amelyet az ülést levezető elnök és a képviselők közül kijelölt jegyzőkönyv​hitelesítő ír alá. A jegyzőkönyvek egyes példányait össze kell fűzni oly módon, hogy az az okirat sérelme nélkül ne legyen megbontható. Az összefűzött jegyzőkönyvet zárócédulával kell ellátni, amelyet a nemzetiségi önkormányzat bélyegzőjével kell lepecsételni.

6. A határozatok

1. A nemzetiségi önkormányzat képviselő-testülete alakszerű határozattal dönt a határozati javaslatokról, indítványokról. A határozatok megjelölése évenként kezdődő sorszámmal és ehhez tört vonallal kapcsolódva az ülés idejének számával történik, valamint azokat SZNNÖ. határozat jelzéssel kell ellátni.

2. A szavazati arányok rögzítése mellett nem szükséges alakszerű határozatot hozni:

a) a napirend elfogadásáról,

b) a feladat meghatározást nem tartalmazó előterjesztések elfogadásáról,

c) döntés elnapolásának elfogadásáról, és

d) kérdésre adott válasz elfogadásáról.

IV. A NEMZETISÉGI ÖNKORMÁNYZAT TAGJAI

7. A nemzetiségi önkormányzati képviselő

1. A képviselő Szentjakabfa község német nemzetiségű polgárai egészéért vállalt felelősséggel, nemzetiségi ügyekben az adott helyi nemzetiség érdekeit képviseli. Részt vesz a nemzetiségi önkormányzat testületi döntéseinek előkészítésében, a döntésben és a végrehajtás megszervezésében.

2. A nemzetiségi önkormányzati képviselő megbízatása, jogai és kötelezettségei a megválasztásával keletkeznek, jogai és kötelezettségei a megbízatás megszűnésével szűnnek meg. Ezeket a jogokat és kötelezettségeket az Njtv. 101. § tartalmazza.

3. A nemzetiségi önkormányzati képviselő a megválasztásától számított harminc napon belül, majd ezt követően minden év január 31-ig vagyonnyilatkozatot köteles tenni. A vagyonnyilatkozatot az erre kijelölt két képviselő tartja nyilván és ellenőrzi.

4. A képviselő köteles a testületi üléseken részt venni. Akadályoztatás esetén az ok megjelölésével köteles az elnöknél, a jegyzőnél, vagy az Önkormányzati Hivatal Szentantalfai Kirendeltségén a távolmaradását szóban vagy írásban bejelenteni.

5. A képviselő döntéseit saját meggyőződése alapján hozza, szavazatát megindokolni nem köteles, emiatt semmiféle hátrány nem érheti. A szavazás során a képviselő köteles bejelenteni a személyes érintettségét.

8. A nemzetiségi önkormányzat elnöke, elnökhelyettese

1. Az alakuló ülésen a nemzetiségi önkormányzat a testületének tagjai közül megválasztja az önkormányzat elnökét, elnökhelyettesét.

2. Az elnök, elnökhelyettes társadalmi megbízatásban látja el feladatát.

3. A nemzetiségi önkormányzat testülete az elnökének, elnökhelyettesének tiszteletdíjat és természetbeni juttatást állapíthat meg.

4. Az elnöknek a testület működésével kapcsolatos feladatai különösen:

a) összehívja és vezeti a testület üléseit;

b) beszámol a képviselő-testületi ülések közötti időszakban tett intézkedésekről, tárgyalásokról;

c) segíti a képviselők munkáját;

d) képviseli a nemzetiségi önkormányzatot;

e) szervezi a nemzetiségi önkormányzat munkáját, gondoskodik a települési önkormányzattal való együttműködésről, az államigazgatási szervekkel való kapcsolattartásról;

f)    dönt a rá ruházott hatáskörébe tartozó ügyekben.

V. A NEMZETISÉGI ÖNKORMÁNYZAT VAGYONA, BEVÉTELEI, GAZDÁLKODÁSA

1. A nemzetiségi önkormányzat vagyona a nemzetiségi közügyek ellátását szolgálja.

2. A nemzetiségi önkormányzat a tulajdonába kerülő állami ingatlannal a felelős gazdálkodás szabályai szerint gazdálkodik.

3. A nemzetiségi önkormányzati bevételek forrása különösen:

a) az állam költségvetési támogatása,

b) egyéb támogatások,

c) a saját bevételek, vállalkozói bevételek,

d) a vagyonának hozadéka,

e) az anyaországi és egyéb adományok,

f) az átvett pénzeszközök.

4. Az önkormányzati gazdálkodás biztonságáért a képviselő-testület, szabályszerűségéért az elnök felel.

5. A nemzetiségi önkormányzat feladata vagyonának nemzetiségi célú felhasználása, lehetőség szerint gyarapítása.

6. A nemzetiségi önkormányzat önálló pénzforgalmi számlát vezet.

7. A nemzetiségi önkormányzat költségvetéséről határozatot hoz.

8. A költségvetés-tervezetet az elnök terjeszti a képviselő-testület elé.

9. A helyi nemzetiségi önkormányzat bevételeivel és kiadásaival kapcsolatban a tervezési, gazdálkodási, ellenőrzési, finanszírozási, adatszolgáltatási és beszámolási feladatok ellátásáról a települési önkormányzat hivatala gondoskodik.

VI. A NEMZETISÉGI ÖNKORMÁNYZAT TÖRVÉNYESSÉGI FELÜGYELETE

1. Amennyiben a nemzetiségi önkormányzat az Njtv-en alapuló feladat​ellátási kötelezettségét elmulasztja, a vármegyei kormányhivatal kezdeményezi a mulasztás bíróság által történő megállapítását, egyidejűleg kezdeményezi, hogy a bíróság határidő tűzésével kötelezze a nemzetiségi önkormányzatot a kötelező feladat ellátására.

2. A vármegyei kormányhivatal a helyi önkormányzatok törvényességi felügyeletének rendjével egyező tartalommal és módon ellátja a nemzetiségi önkormányzatok törvényességi felügyeletét.

VII. AZ ÖNKORMÁNYZAT EGYÜTTMŰKÖDÉSE, KAPCSOLATAI

1. A helyi német nemzetiségi önkormányzat feladatai megvalósításában együttműködik Szentjakabfa Község települési önkormányzatával. A két önkormányzat a község közigazgatási határain belül, egymás érdekeinek kölcsönös tiszteletben tartásával végzi a törvényekben meghatározott feladatait.

2. A nemzetiségi önkormányzat elnöke tanácskozási joggal részt vehet a települési önkormányzat képviselő-testületének ülésén, ott felszólalhat nemzetiségi ügyekben, és az önkormányzat képviselő-testületének soron következő ülésén a nemzetiséget érintő döntésekről a képviselőket tájékoztatja.

3. A nemzetiségi önkormányzat elnöke a települési önkormányzat polgármesterével, alpolgármesterével és a jegyzővel rendszeres kapcsolatot tart, ennek keretében tájékoztatja őket a nemzetiségi önkormányzat működését érintő kérdésekről. A kapcsolattartás elsősorban e-mailen és telefonon történik.

4. Az önkormányzat kapcsolatot tart és együttműködik a német nemzetiség országos és regionális szervezeteivel, más társadalmi szervezetekkel, alapítványokkal.

5. A képviselő-testület a nemzetiségi önszerveződő közösségekkel együttműködik pályázatokkal, szervezéssel és az éves költségvetésében meghatározott összeg erejéig, anyagilag is támogatja tevékenységüket.

VIII. ZÁRÓ RENDELKEZÉSEK

1. Jelen szabályzat az elfogadását követő napon lép hatályba.

2. A korábbi Szervezeti és Működési Szabályzatot jóváhagyó 10/2021. (II.25.) SZNNÖ. határozat hatályát veszti.

Szentjakabfa, 2024. október 9.

……………………………………………….                                                ……………………………………………….

